Atlantis pass weer ’ie torch an | LitNet
Die ATKV-tak op Atlantis vereer elke jaar mense uit die gemeenskap as fakkeldraers. Dié fakkeldraers is bakens, elkeen dra hulle eie lig na die donkerste dele van die gemeenskap. Die tak hoop om hiermee ook ’n jonger generasie aan te moedig om diensbaar te wees. Hierdie huldiging dien dus as ’n dankie, maar dit is ook ’n pleidooi in die taal van Atlantis: “Asseblief, pass ’ie torch an.”
Uit hierdie projek het ’n boek, Vroue van Atlantis, ontstaan, grootliks weens LitNet se bereidheid om die foto’s van twaalf van die vroue te dra. Die ATKV het toe die skrywer, joernalis en akademikus, Anastasia de Vries by die Universiteit Wes-Kaap, genader om die twaalf vroue se stories te skryf. Sy en Eldridge Jason, ’n bekende joernalis van die Son, het saam met Chandré Cloete, Suné van Rooyen, Geraldine Fortuin, Ebenesia Pieters, Jolyn Phillips en Courtneigh Ess onderhoude met die twaalf vroue gaan voer en hulle verhale is geboekstaaf. Die boek is deur LAPA Uitgewers uitgegee. Die opbrengs van dié boek sal deur die Departement Afrikaans en Nederlands, Universiteit Wes-Kaapland (UWK) aangewend word as studentebeurse.
Op 30 November 2017 is die boek in Atlantis bekendgestel en twaalf nuwe mense het die fakkel oorgeneem. Anastasia de Vries en verskeie ander medewerkers het die geleentheid bygewoon.
Sylvia de Wet, LAPA se bedryfshoof, het aan elkeen van die twaalf ’n kopie van die boek oorhandig. Hier is Sylvia (links) saam met tannie Francis Brown en Annie Petersen, voorsitter van die ATKV-tak Atlantis.
Die nuwe fakkeldraers is toe vereer. Hulle foto’s verskyn hieronder.
Die fakkel is daarna formeel oorhandig.
Aangesien die geleentheid van 30 November ’n glansgeleentheid was, het LAPA Uitgewers die Stad Kaapstad se Versamelingontwikkelingseenheid en die Wesfleur Biblioteek saamgespan om ’n tweede bekendstelling van die boek te reël wat gratis en oop vir die algemene publiek was.
Diane de Beer, wat in beheer is van Wesfleur se bib, het ontsettend baie moeite gedoen. Annie Petersen het verduidelik waar die konsep van “pass ’ie torch an” vandaan kom. Van die vroue wie se verhale in die boek vertel word, Mary Tenggren en Christine Lewis, het ook hulle stories gedeel, foto hierbo. Olivia Pharo het ook later aangesluit en toe haar verhaal gedeel.
Cynthia Clayton, ’n stadsraadslid, het met groot lof gesels oor die werk van die ATKV en het vertel van die stadsraad se werk om ook die gemeenskap van Atlantis ter wille te wees.
Atlantis aan die Weskus was die breinkind van ’n vorige regering se “desentralisasiebeleid” en is tans die toonvenster van ontheemding vir baie, maar Atlantis is óók die stad van onontdekte skatte.
Vroue van Atlantis, saamgestel deur Anastasia de Vries en Eldridge Jason, is by enige goeie boekwinkel te koop, of direk van LAPA Uitgewers.